Разговор:Зоран Радисављевић

message: Poštovane kolege,
 
S obzirom da sam zainteresovan da ovaj članak o meni bude reprezentativan (i naravno, po standardima vikipedije, koje počinjem razumevati na osnovu vaših primedbi i sugestija) izneo bih vam neka razmišljanja i predloge.  
 
Kod rebusa je bio problem oko prava na korišćenje slike, pa se nadam da će prepravka koju sam uradio sa slikom iz baze biti dobra. Magični lik 8x8 koji je dat uporedo sa rebusom zaslužuje da se vidi jer je jedan od najboljih u toj klasi, pošto su svi pojmovi poznati (tu obično bude nekih nategnutosti jer je reč o vrlo zahtevnoj zagonetki).
 
Što se tiče referenci koje su tražene, stvari stoje ovako:
 
"Izrasta u najboljeg enigmatu Srbije" - U nastavku teksta navedene su vrlo opširno sve pobede na domaćim i međunarodnim takmičenjima (po čemu drugi naši enigmati nisu ni približno uspešni), a pri tome nisu spomenuta mnoga srebra i bronze. Ako je problem reći "najbolji" (jer to je pre svega logičan zaključak iz datih podataka), onda bih predložio da bude "izrasta u jednog od vodećih enigmata Srbije" (što, nadam se, nije ni sporno ni pristrasno).
 
"Na Susretima enigmata Srbije 2007 u Loznici... rekordne 3 zlatne i 3 srebrne" - ovo je tačan podatak, ali ne može se ni potvrditi ni demantovati pošto Enigmatski savez Srbije na svom sajtu ne vodi takvu vrstu statistike.
 
"Na sajtovima Anagrammy Awards i Anagram Genius... 600 anagrama" - dati su linkovi oba sajta, ali evo i linka http://www.anagramgenius.com/archive/topcontrib.html
na kome se vidi da imam 532 arhivirana anagrama i http://www.anagrammy.com/archives/contributors (ovde su, zbog teškoća sa ažuriranjem, prestali da obnavljaju tabelu 2006. godine, a vidi se da do tog momenta imam 202 nominovana anagrama, od kojih je najveći deo objavljen i na Anagram Genius)
 
"Na domaćoj enigmatskoj sceni SZS... pokrenuli brojna zanimljiva takmičenja, postavivši nove standarde kvaliteta" -  U nastavku teksta nabrojana su ta takmičenja, koja sva redom predstavljaju novitete u domaćoj enigmatici. S obzirom da na njima nastupaju enigmatski majstori iz Srbije i inostranstva, kao i da su takmičenja opstala do dan-danas, logičan je zaključak da je SZS obogatio enigmatsku scenu i postavio nove standarde kvaliteta. Ukoliko je problem prihvatiti takvu rečenicu, onda bih predložio da ostane samo "pokrenuo brojna zanimljiva takmičenja".
 
"Radisavljević zadužio enigmatiku neumornim radom..." - U nastavku teksta nabrojano je osam različitih manifestacija koje se redovno organizuju poslednjih 10 godina, što je, čini mi se, nekakav pokazatelj te neumornosti i zasluga?
 
"Enigmatska scena je oživela...", "Mnogi enigmati stekli su afirmaciju na takmičenjima koje je organizovao..." - S obzirom na broj i značaj tih takmičenja, nekako je logično da je njihovim pojavljivanjem oživela enigmatska scena u Srbiji, a da su novajlije koje su se uspešno takmičile stekle afirmaciju na tim takmičenjima. 
 
"Pionirski korak na području SFRJ..." - ova konstatacija vidi se u tekstu bosanskog blogera i enigmate Adnana Spahića (u kurzivom datoj najavi mog memoarskog kazivanja) http://cryptoman.blogger.ba/arhiva/2010/09/30/2596288 
 
"Po mišljenju vodećih svetskih anagramista... najbolje delo u toj oblasti enigmatske literature" - Autor "Anagrammy Awards" (najcenjenijeg anagramističkog takmičenja) Larry Brash dao je na svom sajtu spisak literature za anagramiste. Od svih nabrojanih knjiga jedino World of Anagrams je dobila ocenu HIGHLY RECOMMENDED - http://www.anagrammy.com/resources/books.html 
 
Inače, pošto je kategorija o srpskoj enigmatici u povoju, planiram da uskoro u nekim slobodnim trenucima napišem nove članke ili doteram neke postojeće (što sam već učinio sa tekstom o anagramima, budući da su oni moja specijalnost).
Hvala vam na pažnji i sugestijama, uz srdačan pozdrav!
Quizmaster Quizmaster (разговор) 13:28, 26. септембар 2011. (CEST)
----
Тврдња "Израста у најбољег енигмату Србије" је нетачна јер се Радисављевић бави искључиво анаграмима, а колико је мени познато, врло мало и осталим енигматским врстама (укрштеницама, ребусима итд.). Сем тога, та тврдња не може да се нађе у чланку без јаке референце, а тврдња  такође захтева јаку референцу. Такође и предложена тврдња "израста у једног од водећих енигмата Србије". Опет кажем, та тврдња је и нетачна, јер Радисављевић је можда један од водећих анаграмиста, али да би био водећи енигмата, мора бити мало разноврснији (као, рецимо, Славко Бован). Дакле, тврдња је и спорна и пристрасна.
На Википедији такве тврдње нису пожељне без јаке референце, а поготову не објашњења "ово ја течан податак, али се не може проверити итд...). Тачан је само онај податак који се може проверити у поузданом извору.
Референца "логичан је закључак да..." до сад још увек није прихваћена на Википедији као валидан извор. 
"Покренуо бројна занимљива такмичења" је банално, будући да у Србији има неколико енигмата која су покретали разна "занимљива" такмичења из једноставног разлога што је велика већина такмичања по дефиницији занимљива. Дакле, може само: Покренуо је такмичења и онда таксативно навести која су то такмичења. 
"Радисављевић је задужио енигматику неуморним радом" је тврдња која не спада на Википедију без валидне референце. А референца "što je, čini mi se, nekakav pokazatelj te neumornosti i zasluga?" не пије воду. Барем не на Википедији.
.
И овде имамо референцу "логично је ...", па мислим да је коментар сувишан.
"Пионирски корак ..." сад има референцу која и није нека (у питању је блог,а Википедија је с разлогом резервисана према блогерима као референцама), али, боље ишта него ништа.
"ПО мишљењу водећих светских анаграмиста ..." такође је добила референцу и самим тим може остати у чланку.
Да закључим: чланак је очигледно написан по наруџби и у једном тренутку је претило да поприми обрисе светачке хагиографије коришћењем епитета типа "познати" и "најбољи", тврдњама типа "задужио је српску енигматику" итд. Али, то се могло и очекивати будући да је општепозната ствар да и аутор чланка и главна личност у чланку не болују од претеране скромности. Далеко од тога да З. Радисављевић не заслужује чланак на Википедији - али тај чланак мора бити написан по енциклопедијским стандардима.
--Sly-ah (разговор) 15:50, 26. септембар 2011. (CEST)
Ne bih da ovo preraste u neko vređanje i žučnu diskusiju (posebno ne jer sam novajlija na Vikipediji), ali bih voleo ipak da pored paušalnih ocena čujem i neke argumente od sagovornika (koji očigledno smatra da je merodavan da ocenjuje kvalitete enigmata, mada bi bilo zanimljivo čuti koliko je recimo imao pobeda na enigmatskim konkursima, kakve je enigmatske knjige napisao). Doduše, moram priznati da je u jednoj stvari potpuno u pravu - da ne patim od lažne skromnosti. Potpuno sam svestan svojih vrednosti u svetu enigmatike i to ne krijem.   
Netačna je tvrdnja da se bavim samo anagramima, što se može recimo videti u uglednom beogradskom časopisu "Razbibriga", gde se odavno pojavljuje širok spektar mojih zagonetaka u okviru rubrike "Zoranovi stupci". Retko koji enigmata ima tu čast da dobije veliku rubriku koja se zove po njegovom imenu. Časopis "Enigmatika" je čak u moju čast organizovao anagramni konkurs sa temom ZAGONETAČKI JUBILEJ ARVIDASA VELJIĆA (povodom godišnjice mog enigmatskog staža - Arvidas Veljić je anagramni pseudonim od Radisavljević).
Kolega Sly-ah verovatno ne zna da sam objavio i oko 500 ukrštenica i skandinavki u raznim enigmatskim i dnevnim novinama. Objavio sam i dvadesetak magičnih kvadrata 8x8, po čemu spadam među uspešnije u Srbiji. Svojim ukrštenicama pobedio sam dva puta na konkursu zagrebačke "Kvizorame", u konkurenciji sjajnih enigmata sa područja SFRJ. Da li je tih ukrštenica bilo 500 ili 5.000 zapravo i nije toliko bitno, jer važan je njihov kvalitet, a svako ko je objektivan kazaće da sam odličan sastavljač ukrštenih reči i mrežastih zagonetaka (ne samo anagrama, rebusa, palindroma, raznih stihovnih i drugih zagonetaka).    
Bilo bi dobro da je kolega Sly-ah u prethodnih desetak godina mogao da kupuje i najbolji hrvatski časopis "Feniks", pa bi i tamo video svu raznovrsnost i kvalitet mojih radova. Ja sam tamo ekskluzivni saradnik iz Srbije. Imao sam i tu čast da moji najbolji rebusi izlaze desetak brojeva u rubrici "Antologija rebusa".
Inače, proteklog vikenda sam na 11. Susretima enigmata Srbije u Požarevcu osvojio tri zlatne i jednu srebrnu medalju, pokazavši opet da sam vrhunska klasa. Na aktuelnom prvenstvu Srbije za anagramiste ubedljivo vodim, a kolo pre završetka Memorijala Milana Milina (gde inače vodim u konkurenciji autora rebusa) zauzimam drugo mesto u generalnom plasmanu. Ali, neću dalje da pričam i hvalim sebe - vi ste tu da ograničite ono što u članku spada u domene hvalospeva i da to prilagodite standardima Vikipedije. Međutim, što se tiče osporavanja da sam ja jedan od vodećih enigmata Srbije, da su takmičenja koja sam organizovao doprinela razvoju enigmatike u Srbiji, to može uraditi samo neko ko je nedovoljno informisan ili ljubomoran na moje uspehe i zasluge za razvoj enigmatike u Srbiji. Verujem da je ipak u pitanju bilo samo ono prvo, da nije bilo zlonamernosti. Quizmaster (разговор) 18:45, 26. септембар 2011. (CEST)
Moram priznati da članak deluje sve bolje i bolje, tako da se ipak vidi iskustvo koje Sly-ah ima u uređivanju. Zapravo, sad kad pogledam tekst skoro i da nemam zamerke. 
Zahvaljujem se svima na strpljenju i izvinite ako sam bio dosadan i naporan s komentarima. Stalo mi je do članka ne samo zbog mene, nego i zbog statusa koji enigmatika ima u Srbiji. Želja mi je da to što naši enigmati rade bude bolje tretirano, a ne samo kao nešto čime se popunjava prostor u novinama za neke dokone ljude. Kvalitetom zagonetaka, raznovrsnošću i nivoom takmičenja Srbija može da se ponosi.Quizmaster (разговор) 23:13, 26. септембар 2011. (CEST)
----
Хех, можда ће неко и поверовати! Кад је тако, што онда прво ниси наручио чланак о, рецимо, Савезу загонетача Србије?
Боже, колики его!
)
Ти би се запањио када би сазнао колико сам радова објавио и награда освојио. И колико сам енигматских часописа уређивао. И колико их тренутно уређујем.
А сваки енигмата зна како се данас праве магични квадрати 8х8 или 9х9. Ако хоћеш, могу ти послати један такав програмчић (уколико га немаш, а не верујем да га немаш), а могу ти послати имејл адресу творца тог програма. 
Дакле, да закључим: прво енциклопедијски стандарди, а тек онда хипертрофирани его З. Радисављевића.
--Sly-ah (разговор) 23:32, 26. септембар 2011. (CEST)
Pa, dobro, iznenadi me... Moj je utisak ipak da čitaoci iz ovog što je do sada kazano mogu više verovati meni :) 
Članak o SZS odavno postoji na SH Vikipediji. Nakon što sam poslao podatke i fotografije, tekst je napisao Jovan Nedić, enigmata iz Belog Manastira i pokretač tamošnje Enigmopedije. Tamo su i članci o nekim odličnim enigmatama poput Slavka Bovana, pa i pored toga nikad nisam tražio od Jovana da napiše nešto o meni. A slažem se u potpunosti, članak o SZS trebalo bi da se napiše i ovde, kao i tekstovi o raznim sjajnim enigmatama, poput Milana Milina, Jana Bažika, Veselina Patrnogića, Boška Petrovića, itd. Zaslužuje srpska enigmatika da šira javnost upozna te ljude koji su kreirali majstorije.     
Magične kvadrate 8x8 pravim peške jer mi to predstavlja zadovoljstvo i to ipak ne može svako da uradi. Koliko vidim u knjizi Miroslava Lazarevića, na taj način je samo petnaestak ljudi iz cele SFRJ stiglo do dvadesetak kvadrata 8x8. Od kvadrata 9x9 (objavio sam i ja jedan) za malo koji se može reći da nema nijednu sumnjivu ili slabu reč. 
Ego ili ne - iza mene stoje vrhunski rezultati i mnogi teško dostižni rekordi. Da li sam ja kao čovek ovakav ili onakav (znam i sam da imam gomilu mana), to je nebitno kad se ocenjuju moji enigmatski kvaliteti i značaj za domaću, pa čak i za svetsku enigmatiku. Imam ubedljivo najviše pobeda na raznim domaćim i međunarodnim konkursima, bio sam organizator takmičenja koja su okupljala na stotine enigmata i na kojima su sastavljeni brojni antologijski radovi. Koncepcijski, to su bila nova takmičenja na ovim prostorima i njihov značaj za istoriju enigmatike je veliki. Kao autor zagonetaka sastavljao sam sve i svašta, možda ne toliko količinski kao pojedini enigmati koji imaju brdo tezgi i nabijaju svoje biografije gomilom ukrštenica, ali svakako da sam kvalitetom, pa i količinom tzv. "sitnih" zagonetaka ostavio blistav trag. Konačno, bio sam i šampion dva vrlo popularna kviza i još dva puta u finalu, što me čini i jednim od najuspešnijih domaćih kvizaša.
Jedino u čemu nisam osvajao pehare i medalje su logički problemi. Međutim, i tu sam ostavio značajan trag kao organizator takmičenja i kao najzaslužnija osoba što se Srbija učlanila u World Puzzle Federation. Bio sam i selektor reprezentacije, kapiten, a jednom i reprezentativac, što su takođe stvari na koje mogu biti ponosan. 
Sad, ne znam zašto ja nekom moram sve ovo da dokazujem... Da sam uradio samo pola od svega navedenog, pa bih opet bio legenda naše enigmatike. Možda bi na ovom mestu trebalo da završim svoje javljanje citirajući čuvenog hrvatskog enigmatu Borisa Nazanskog, koji je u svojoj kolumni napisao sledeće za moju knjigu World of Anagrams: "Hoću ukratko reći da je Zoran više od entuzijasta, čovek čijim žilama teče krv svih slovnih grupa svih svjetskih alfabeta i abeceda, pa se hrabro i samouvjereno, ali s velikim pokrićem usudio Englezima, Amerikancima i inim anagramističkim velesilnicima ispred nosa napisati knjigu kakvu su oni sami odavno trebali napisati, a - barem koliko ja znam, ispravite me ako griješim - nisu!". (izvor: "KVIZORAMA" br. 961, 4. 9. 2010) Quizmaster (разговор) 03:49, 27. септембар 2011. (CEST)
Problem je što ne bi smeo da pišeš, uređuješ ili naručuješ članke o sebi jer nisi objektivan. -- -{Bojan}-  -{Razgovor}-  03:54, 27. септембар 2011. (CEST)
Slažem se, Bojane... Moraću da se iskupim time što ću napisati članke o drugim značajnim enigmatama, kao i da predstavim još neke vrste zagonetaka.
Još jedno izvinjenje na ovim dugačkim komentarima, ali eto, otvorio sam srce. Nisam uspešan u mnogo čemu u privatnom životu, pa mi teško pada ako neko tvrdi da u enigmatici nisam prva liga. Quizmaster (разговор) 13:22, 27. септембар 2011. (CEST)
thread_title:  Први поднаслов